സമുത് സോങ്‌ഖ്‌റാം പ്രവിശ്യ

സമുത് സോങ്‌ഖ്‌റാം പ്രവിശ്യ തായ്‌ലൻഡിലെ മധ്യ പ്രവിശ്യകളിൽ (ചാങ്‌വാട്ട്) ഒന്നാണ്. അയൽ പ്രവിശ്യകൾ (തെക്കുനിന്ന് ഘടികാരദിശയിൽ) ഫെച്ചാബുരി, റാച്ചബുരി, സമുത് സാഖോൺ എന്നിവയാണ്. പ്രദേശവാസികൾ സമുത് സോങ്ഖ്റാം പ്രവിശ്യയെ മായെ ക്ലോംഗ് എന്നാണ് വിളിക്കുന്നത്. തായലാൻറിലെ പ്രവിശ്യകളിൽ വിസ്തൃതിയിൽ ഏറ്റവും ചെറുതാണ് ഈ പ്രവിശ്യ. 1811 മെയ് 11 ന് പ്രശസ്ത സയാമീസ് ഇരട്ടകളായിരുന്ന ചാങ്, എങ് ബങ്കർ എന്നിവർ ഇവിടെയാണ് ജനിച്ചത്.

 ഭൂമിശാസ്ത്രം 
മായെ ക്ലോംഗ് നദീമുഖത്ത് ബാങ്കോക്ക് ഉൾക്കടലിലാണ് (തായ്‌ലാന്റ് ഉൾക്കടലിൻറെ ഉപരിഭാഗം) സമുത് സോങ്‌ഖ്‌റാം പ്രവിശ്യയുടെ സ്ഥാനം. നിരവധി കനാലുകളിലൂടെ (ഖ്ലോങ്) നദിയിലെ ജലം ജലസേചനത്തിനായി പ്രവിശ്യയിലൂടെ വ്യാപിക്കുന്നു. കടൽ ഉപ്പ് ഉൽപ്പാദിപ്പിക്കുന്ന ധാരാളം തടാകങ്ങൾ തീരത്തുണ്ട്. ഇതിൻ്റെ ആകെ വിസ്തീർണ്ണം 416.7 ചതുരശ്ര കിലോമീറ്റർ (ഏകദേശം 160.9 ചതുരശ്ര മൈൽ) ആണ്. തായ്‌ലൻഡിലെ ഏറ്റവും ചെറിയ പ്രവിശ്യയായി ഇതിനെ കണക്കാക്കാം. മൊത്തം വനപ്രദേശം 30 ചതുരശ്ര കിലോമീറ്റർ (12 ചതുരശ്ര മൈൽ) അല്ലെങ്കിൽ പ്രവിശ്യാ പ്രദേശത്തിൻ്റെ 7.3 ശതമാനം ആണ്. മൂന്ന് പ്രധാന മതങ്ങളുടെ ആരാധനാലയങ്ങൾ ഈ പ്രവിശ്യയിലാണ്. 110 ബുദ്ധക്ഷേത്രങ്ങളും രണ്ട് ക്രിസ്ത്യൻ പള്ളികളും ഒരു മുസ്ലീം പള്ളിയും ഇവിടെയുണ്ട്. കൂടാതെ, 215 വർഷത്തിലേറെ പഴക്കമുള്ള തായ്‌ലൻഡിലെ ഏറ്റവും പഴക്കമുള്ള ചൈനീസ് ജോസ് ഹൗസും (ചൈനീസ് പരമ്പരാഗത ക്ഷേത്രം) അഗതിമന്ദിരവും സമുത് സോങ്‌ഖ്‌റാം പ്രവിശ്യയിലാണ്.

 ചരിത്രം 
സമുത് സോങ്‌ഖ്‌റാം അല്ലെങ്കിൽ മായെ ക്ലോംഗ് അല്ലെങ്കിൽ സുവാൻ നോക് (പുറത്തെ പൂന്തോട്ടം) പണ്ടുകാലത്ത് മുവാങ് റാച്ചബുരിയുടെ ഭാഗമായിരുന്നു. മുൻകാലത്ത് ബാംഗ് ചാങ് എന്ന പേരിൽ അറിയപ്പെട്ടിരുന്ന മായെ ക്ലോങ് സമുത് സോങ്‌ഖ്‌റാമിലെ ടാംബോൺ അംഫവ കേന്ദ്രീകരിച്ചായിരുന്നു നിലനിന്നിരുന്നത്. അയുത്തായയിൽ നിന്ന് തോൺബുരി കാലഘട്ടങ്ങളിലേക്കുള്ള പരിവർത്തന സമയത്ത്, ഇത് റാച്ചബുരിയിൽ നിന്ന് വേർപെടുത്തി മുവാങ് മായെ ക്ലോംഗ് എന്ന് നാമകരണം ചെയ്യപ്പെട്ടു. മഹാനായ തക്‌സിൻ രാജാവ് തൻറെ രാജ്യത്തിൻ്റെ തലസ്ഥാനമായി തോൺ ബുരി സ്ഥാപിക്കുന്ന സമയത്ത് സമുത് സോങ്‌ഖ്‌റാം ചരിത്രപരമായി പ്രാധാന്യമർഹിക്കുന്ന പ്രദേശമായിരുന്നു. ബർമക്കാർ തംബോൺ ബാങ് കുങ്ങിലേക്ക് ഒരു സൈന്യത്തെ നയിച്ചപ്പോൾ, ഒരു കോട്ട പണിയാനും നഗരം ബർമീസ് സൈന്യം പിടിച്ചടക്കുന്നത് തടയാനും രാജാവ് ആളുകളെ കൂട്ടി. അക്കാലത്തെ ബർമീസ് അധിനിവേശക്കാർക്കെതിരായ ഒരു പ്രധാന നടപടിയായി ഇത് അറിയപ്പെടുന്നു.

 ഗതാഗതം 

 റെയിൽവേ 
സാമുത് സോങ്‌ഖ്‌റാം പ്രവിശ്യയിലെ പ്രധാന റെയിൽവേ സ്റ്റേഷനായ മെക്‌ലോംഗ് റെയിൽവേ സ്റ്റേഷൻ, മെക്‌ലോംഗ് റെയിൽവേ ശൃംഖലയുടെ ഭാഗമാണ്. മെക്‌ലോംഗ് റെയിൽവേ മാർക്കറ്റിലൂടെയുള്ള റൂട്ടിൻറെ പേരിൽ ഈ റെയിൽ വേ അറിയപ്പെടുന്നു. തായ്‌ലൻഡിലെ ഏറ്റവും വലിയ സീഫുഡ് മാർക്കറ്റുകളിലൊന്നായ ഇത് മെക്‌ലോംഗ് റെയിൽവേയുടെ ട്രാക്കിലാണ് കേന്ദ്രീകരിച്ചിരിക്കുന്നത്. ഒരു ട്രെയിൻ അടുത്തുവരുമ്പോഴെല്ലാം, ട്രെയിൻ കടന്നുപോകുന്നതിനായി ഇവിടുത്തെ കടയുടെ മുൻഭാഗങ്ങൾ പാളത്തിൽ നിന്ന് പിന്നിലേക്ക് മാറ്റുകയും പുനസ്ഥാപിക്കുകയും ചെയ്യുന്നു.

 റോഡ് 
സമുത് സോങ്‌ഖ്‌റാം പ്രവിശ്യയിലെ ഒരു പ്രധാന പാതയായ രാമ II റോഡ്, ബാങ്കോക്കിലെ തോൺബുരി ഭാഗത്ത് നിന്ന് ആരംഭിച്ച് തെക്കുഭാഗത്തേയ്ക്കും പെറ്റ്‌ച്ച്കാസെം  പാതയിലേയ്ക്കും നയിക്കുന്ന ഒരു പാതയാണ്. രാമ രണ്ടാമൻ രാജാവിൻ്റെ ബഹുമാനാർത്ഥമാണ് ഇതിന് പേര് നൽകിയത് ഈ പാതയിലൂടെ ബാങ്കോക്കിൽ നിന്ന് ഏകദേശം 63 കിലോമീറ്റർ (39 മൈൽ) അകലെയാണ് സമുത് സോങ്ഖ്റാം സ്ഥിതിചെയ്യുന്നത്. പ്രശസ്തമായ ഫ്ലോട്ടിംഗ് മാർക്കറ്റായ തലത് നാം അംഫാവയിലേക്കും ഈ പാതയിലൂടെ എത്തിച്ചേരാം.

 അവലംബം 

വർഗ്ഗം:തായ്‌ലാൻറിലെ പ്രവിശ്യകൾ